钦定古今图书集成/明伦汇编/官常典/第399卷 > 何光裕
## 钦定古今图书集成/明伦汇编/官常典/第399卷 > 何光裕

按《明外史》本传：“光裕，字思问，梓潼人。嘉靖二十年进
士。改庶吉士，除刑科给事中，偕给事杨上、林齐誉请
召遗佚，帝可之，已而报罢巡视京营，劾罢尚书路迎
与给事谢登之、御史曾佩，建议节财冗费，大省边事。
迫命清理诸陵守卫军，条上祛弊七事，多报可。屡迁
兵科都给事中。都指挥吕元夤缘得锦衣总旗王松”
冒功袭千户，光裕皆举奏之。兵部尚书赵锦疏辨。帝
斥元，下松都察院狱，而夺锦等俸。仇鸾之开马市也，
命尚书史道主之，徇俺荅请以粟豆易牛羊。光裕与
御史龚恺等劾道“委靡迁就。马市既开，复请封号。今
其表意在请乞，而道以为谢恩。况表文非出贼手，道
不去则彼有无厌之求，我无必战之志，误国事不小。”
时帝方向鸾，责光裕等借道论鸾，以探朝廷。杖光裕、
恺八十馀，夺俸。光裕不胜杖，卒。隆庆初，赠太常少卿。